જવાબમાં અગાઉની મૅચમાં જંગી રનથી જીત મેળવનારી મેઘવાળ ટીમ આ વખતે પણ આત્મવિશ્વાસ સાથે બૅટિંગમાં ઊતરી હતી. ૧૧૬ રનના જીતના લક્ષ્યાંકનો પીછો કરવા માટે ધીમી પરંતુ મક્કમ શરૂઆત સાથે મેઘવાળ ૪ ઓવરના અંતે એક વિકેટે ૨૯ રન બનાવી ચૂકી હતી, પરંતુ પાંચમી અને મહત્વની પાવર-ઓવરમાં જ યાજ્ઞિક પંડ્યાએ મેઘવાળની ત્રણ મહત્વની વિકેટો ખેરવીને તરખાટ મચાવી દેતાં સ્કોર ૩૦ રન માઇનસ થઈને ઓવરના અંતે ૭ રન થઈ ગયો હતો. જોકે એમ છતાં મેઘવાળના પાછળના પ્લેયરોએ પરિસ્થિતિને સંભાળીને ૬ વિકેટે ૧૦૧ રનના સન્માનજનક સ્કોર પર પહોંચાડ્યો હતો. પાંચમી ઓવર ટર્નિંગ-પૉઇન્ટ સાબિત થતાં ત્રિવેદી મેવાડા બ્રાહ્મણે મેઘવાળને ૧૪ રનથી પરાજય આપીને અપસેટ સરજ્યો હતો.